Mandingana eto ny tokonam-baravarako. Fa raha mbola tratrako, dia ny fokonolona no hamatotra an’ialahy eto ity misosososo foana tahaka ny vinantokely tsy mahare fosa! Nisomaingisaingy be ihany rabe namindra nandalo teo anoloan’ingahy rainivola. Nifamatopatotra ny tongony. Hila ho tsy zakany ny lohany. Nitaritarika ny lambany atsaharo amin’izay, anaka, ity fifaneraseranareo isanandro ity! Hoy indray rangahy niatrika an- janany. Miangavy anao ity rainao aok’izay ny fitiavanareo ! Fa rehefa anarin-tsy zaka ianao ny tsetsetra no an’ny olona, fa ny tsitsitra kosa anao! Nirintona nihoatra nankao an’efitra ambadika i noro, dia tao nifokofoko nitomany. Ingahy rainivola kosa nivoaka tany an-tokontany. Dia injay nieronerona sy nivòvò ny alika ! Iny rabe vaky rifatra nandositra enjehin’ny amboa masiaka avy ato aoriana. Nangotika ny fon’ny tompon’ireo maso roa nahatazana avy eo am-baravarankely. Tsy nety niala tao an-tsainy iny nahazo ny malalany iny! Mavesatra ny alahelo ao anatiny. Nihasomambisamby ny takariva. Nanatona ho tsinana koa ny fony. Injay nifampiantsoantso hilalao ny ankizy isam-baravarana. Nandalo teo anoloan’ny tranony ireo namany, fa tsy nanoina izy. Dia velona ny hogahoga manarabiraby ireo izay mbola tsy nivoaka, fa tsy nampihontsona azy. Nitambezo mafy i ketaka, fa tsy nahaleo kisoka, ka lasa namory ny namany hafa. Vetivety dia nifanaritahan’ny ankizy aman-tanora marobe ny tanim-pamoloana. Samy nanana ny lalaony ny isan-tokony. Hita teny avokoa, niaraka na nifandimby, na ny raosijamba na ny raboka na ny fanalampiery na ny ralanitra na ny soa miditra na ny valala manjohy na ny dihy aman-kira. Dia nanakoako ny avy mangataka nataon-jazavavy. Tsy homenay hoy navalin’ny andaniny. Tsy omeny tokoa, hoy ny senton-jazavavy teny ho eny! Tsy naharitra i noro nandre ny zanaky ny manodidina somariaka sy nifalihavanja teny an-tokontany, ka lasa nivoaka hitazana. Indro izy niankina tamin’ny zoron-trano, dia lasa vetsovetso irery teo. Nitamberina ao an’eritreriny irony androm-pahazazany nameroveron-korana sy lalao tanisa, tsikonona. , ary indrindra iny fampitaha iny. Iny no nanakatona ny andron-dalaony sady fara famiratany hirakitra fahatsiarovana lehibe amin’ny androm-piainany rehetra. Mby tamin’izay, efa mitepo ny fony. Nitepo izay zazalahy iray izay. Natolony azy ny fahatanorany sy ny fiainany manontolo. Izaho valiha, ianao lokanga! Hoy ny lalaon’ny ankizy rabe malalako! Hoy ny tolokony. Na iza na iza hankahala sy hanenjika antsika, izaho valiha, ianao lokanga hiara-mihira hatrany ny fontsika. Tsy tratra nanorika mangina teo an-takolany ny ranomasony. Nangoraka ny nanaovana ny malalany mba namangy azy aninkeheo ny fony, teo amin’ny aloka maintin’ny trano teo. Mangidy aminy loatra izato androm-pahatanorany. Niampita angamba ny akon’ny vinany, fa teny ialalo koa, injay nitoreo ny valiha, namosaka feo mamelovelo mahatorovandrovana. Dia nasidiny avo ny fanahin’ilay tovolahy mpitendry. Tsy nampiraika azy akory ireo kilongalahy teroa am-pamoloana. Reraky ny nifampiandany ny mpanao kiombiomby sy fandraribola, dia lasa indray nifaninana nanao tsingolobatita sy nifanenjika nanao anjaingy76. Indraindray izy misento na tafaato mihitsy, dia ampofoiny eo anoloany ilay zavamanenony. Nampangorangorana ny fanahiny ny fihetsik’ingahy rainivola nampirisika azy ny alika. Nanaintaina taminy iny takarivan’ny miarim-bolana madiva ho fenomanana nahamiramirana ny ankizy iny. Nihamaloka taminy ny androny tsy nahafahany nisodisody intsony teny amin-dry noro. Lasalasa vinany foana nidogaika teny am-bodirindrina teny, fa tsy nisy raharaha firy teny an-tsaha teo amperin- dririnina. Kanjo, raha tonga nitsidika tao aminy indray andro ikaky radona. Nisavasava ny vodilanitry ny fanantenana namelaran-dreniny tsihy tsara soratra teo avara-patana ny vahiny.